Fedora

**Fedora** (anksčiau **Fedora Core**) – bendros paskirties operacinė sistema, naudojanti ''Linux'' branduolį, o programinei įrangai – RPM technologiją. „Fedora“ buvo sukurta „Fedora Project“ bendruomenės, pasinaudojus ankstesniu „Red Hat Linux“ platinamojo paketo pagrindu.

„Fedora Project“ misija yra tobulinti nemokamą atviro kodo programinę įrangą įtraukiant bendruomenę.

Kompanija *[[RedHat]]* remia projekto vystymą bei naudoja *Fedora* kaip pagrindą kuriant sekančias Red Hat Enterprise Linux (RHEL) platinamųjų paketų laidas (Red Hat Linux projektas buvo nutrauktas).

Vienas iš pagrindinių *Fedora* uždavinių yra ne tik platinti nemokamą atviro kodo programinę įrangą, bet ir pristatyti naujas technologijas. *Fedora* kūrėjai operacinės sistemos komponentes tobulina taip, kad kitų platinamųjų paketų kūrėjai nesunkiai galėtų pagerinimus prisitaikyti savo kuriamoms sistemoms.

Lyginant su kitomis ne Linux operacinėmis sistemomis *Fedora* versijų gyvavimo ciklai gana trumpi. Versija X yra palaikoma mėnesį, iki tol, kol išeina dvi vėlesnės versijos (X+2). Versijos leidžiamos maždaug kas 6 mėnesius, taigi yra skiriama apie 13 mėnesių kiekvienai versijai palaikyti. Tai gali sukelti nepatogumų vartotojams, kuriems svarbus ilgalaikis sistemos palaikymas.

*Fedora* bendruomenė mėgsta naujoves ir stengiasi jas pristatyti pirmieji. Todėl daugelis šios operacinės sistemos komponenčių būna naujesnės versijos nei daugelis kitų platinamųjų paketų. Tai turi savų privalumų bei trūkumų. Su naujomis versijomis vartotojai gali išmėginti naujas galimybes, bet kartu jos nusileidžia ilgai testuotų senųjų versijų stabilumui.

## Istorija
„Fedora Project“ įkurta 2003-jų pabaigoje, kai projektas *[[Red Hat Linux]]* buvo nutrauktas. *[[Red Hat Enterprise Linux]]* tapo vienintelis platinamasis paketas, kurį oficialiai rėmė kompanija Red Hat, kaip tik tuo tarpu *Fedora* tapo remiama šios bendruomenės. *Red Hat Enterprise Linux* tolimesnės laidos remdavosi *Fedora* platinamuoju paketu.

Pavadinimas *Fedora* kilo iš *Fedora Linux*, projekto kuris teikdavo papildomą programinę įrangą *Red Hat Linux* platinamajam paketui. Skrybėlė, kuri naudojama *Red Hat* kompanijos logotipe, vadinama *[[Fedora (skrybėlė)|fedora]]*.

Varenas Togamis (*Warren Togami*) pradėjo *Fedora Linux* 2002 m. kaip diplominį darbą, kurio tikslas buvo teikti duomenų saugyklą su gerai ištestuota trečiųjų šalių programine įranga. Taigi ne *Red Hat* kompanijos kurtą programinę įrangą buvo lengviau rasti, tobulinti ir naudotis. Esminis *Fedora Linux* skirtumas nuo *Red Hat Linux* buvo tai, kad jos duomenų saugykla buvo kuriama atsidavusių entuziastų iš viso pasaulio. Ilgainiui *Fedora Linux* tapo *Fedora Project* dalis kartu atsinešusi bendradarbiavimo su bendruomene tradicijas.

*Fedora Project* pagrindinė bendruomenės valdymo institucija yra Fedora taryba. Joje bendruomenė priima svarbiausius sprendimus, renka lyderius.

## Išleistos versijos

## Fedora pagrindu sukurti platinamieji paketai
: Šaltinis: ''DistroWatch puslapio pateiktas sąrašas Fedora pagrindu sukurti platinamieji paketai.
Fedora pagrindu sukurti Linux platinamieji paketai:
* Berry Linux – orientuotas į naudojimąsi tiesiai iš kompaktinės plokštelės neinstaliuojant į kompiuterį. Palaikomos anglų ir japonų kalbos.
* Red Hat Enterprise Linux – gerai žinomos kompanijos RedHat platinamasis paketas orientuotas į verslo rinką.
* CentOS buvo viena populiariausių operacinių sistemų, skirtų serveriams kaip su Red Hat Enterprise Linux suderinama nemokama alternatyva. 2020 gruodį jos vystymas buvo sustabdytas ir ją pakeitė CentOS Core, kuri nebegarantuoja suderinamumo. Vėliau buvo sukurti AlmaLinux ir Rocky Linux platinamieji paketai su pradiniais CentOS tikslais.

## Šaltiniai

## Nuorodos

* Oficialus Fedora Projekto tinklalapis
* [Operacinės sistemos Fedora pristatymas (2009-12-07)](http://ftp.akl.lt/users/jurgis/etc/OS-pristatymai/Fedora%20(galutinis).pdf)
* Bendruomenės užduodami klausimai ir atsakymai (anglų kalba)